ZAVRŠENA ENERGETSKA OBNOVA ZGRADE DJEČJEG VRTIĆA GRADAC

Općina Gradac uspješno je završila provedbu projekta „Energetska obnova zgrade Dječjeg vrtića Gradac na adresi Jadranska 107a, Gradac“, kod projekta NPOO.C6.1.R1-I1.04.0204.
Projekt je proveden u okviru poziva „Energetska obnova zgrada javnog sektora“, a financiran je sredstvima Mehanizma za oporavak i otpornost u okviru Nacionalnog plana oporavka i otpornosti 2021.–2026.
Ukupna vrijednost projekta iznosi 131.298,41 EUR, od čega prihvatljivi troškovi iznose 91.876,13 EUR, dok su za provedbu projekta dodijeljena bespovratna sredstva u iznosu od 73.472,24 EUR.
Provedbom projekta izvršena je energetska obnova zgrade Dječjeg vrtića Gradac s ciljem povećanja energetske učinkovitosti, smanjenja potrošnje energije i korištenja obnovljivih izvora energije, uz istodobno poboljšanje uvjeta boravka djece i rada zaposlenika.
U sklopu projekta obuhvaćene su mjere povećanja toplinske zaštite vanjskih zidova, stropa prema negrijanom tavanu, stropa iznad vanjskog zraka i poda na tlu te zamjena vanjske stolarije. Projekt je uključio i ugradnju fotonaponskog sustava za proizvodnju električne energije iz obnovljivih izvora, uređenje i ozelenjavanje postojećih zelenih površina te izvedbu parkirališta za bicikle. 
Energetskom obnovom obuhvaćeno je 319,72 m² zgrade, a projektom je predviđeno značajno smanjenje energetskih potreba objekta te povećanje udjela energije iz obnovljivih izvora. Ciljana vrijednost udjela energije iz obnovljivih izvora iznosi 75,39 %, uz ugradnju sustava obnovljivih izvora energije. Planirana je ušteda godišnje potrebne toplinske energije za grijanje od 70,93 % te ušteda godišnje primarne energije od 84 % u odnosu na stanje prije obnove. 
Završetkom projekta Dječji vrtić Gradac dobio je energetski učinkovitiju i kvalitetniju zgradu, s manjim energetskim potrebama i većim korištenjem energije iz obnovljivih izvora. Projekt ujedno doprinosi smanjenju troškova korištenja zgrade, smanjenju emisija i unaprjeđenju kvalitete prostora namijenjenog djeci i zaposlenicima.
Projekt se financira iz Mehanizma za oporavak i otpornost u okviru Nacionalnog plana oporavka i otpornosti 2021.–2026. – NextGenerationEU.

